Document ID: 32004D0391

Rozhodnutie Komisie
z 23. apríla 2004
o poradných skupinách zaoberajúcich sa otázkami spadajúcimi pod rámec spoločnej poľnohospodárskej politiky EÚ
(2004/391/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
keďže:
(1) Komisia zisťuje názory sociálno-ekonomických sektorov a spotrebiteľov ohľadne otázok vznikajúcich v súvislosti s činnosťou rôznych spoločných organizácií pôsobiacich v rámci trhu a v iných oblastiach spadajúcich pod rámec spoločnej poľnohospodárskej politiky EÚ a politiky rozvoja vidieka;
(2) všetky hospodárske sektory, ktoré sú priamo zapojené do činnosti trhových organizácií a ktorých sa priamo dotýkajú rozhodnutia poľnohospodárskej politiky, ako aj spotrebitelia, by mali mať možnosť podieľať sa na koncipovaní stanovísk požadovaných Komisiou;
(3) príslušné sociálno-ekonomické združenia a spotrebiteľské skupiny v členských štátoch založili organizácie na úrovni spoločenstva, ktoré sú takto oprávnené zastupovať tieto zainteresované subjekty vo všetkých členských štátoch;
(4) poradný systém zaoberajúci sa poľnohospodárskou problematikou existuje od roku 1962. Po uskutočnení reformy spoločnej poľnohospodárskej politiky EÚ v roku 1999 a 2003, a vzhľadom na rozšírenie Európskej únie v roku 2004, je potrebné revidovať tento systém. Rozhodnutie Komisie 98/235/ES z 11. marca 1998 o poradných skupinách zaoberajúcich sa otázkami spadajúcimi pod rámec spoločnej poľnohospodárskej politiky EÚ [1] by sa preto malo zrušiť a nahradiť novým rozhodnutím;
(5) aby sa zabránilo zámene so znením textu použitého v rozhodnutí Rady 1999/468/ES z 28. júna 1999, ktorým sa ustanovujú postupy na uplatňovanie výkonných právomocí udelených Komisii [2] vo vzťahu k poradným výborom, nie je vhodné používať výraz "výbory" na označovanie orgánov ktoré sa majú zriadiť podľa tohto rozhodnutia,
ROZHODLA TAKTO:
Článok 1
1. Pod záštitou Komisie sa zriaďujú tieto skupiny:
a) poradné skupiny, ktoré sa uvádzajú v zozname prílohy I;
b) pracovné skupiny, ako je to ustanovené v článku 4ods. 1.
2. Poradné skupiny sa môžu poradiť s Komisiou ohľadne všetkých otázok týkajúcich sa spoločnej poľnohospodárskej politiky EÚ a politiky rozvoja vidieka a jej vykonávania, a obzvlášť spoločnej organizácie trhu a opatrení, ktorých vykonanie sa v tejto súvislosti vyžaduje od Komisie.
Článok 2
1. Skupiny ustanovené v článku 1 zastupujú nasledujúce sociálno-ekonomické záujmové skupiny za podmienok ustanovených v článku 3:
- poľnohospodárski výrobcovia a poľnohospodárske družstvá,
- odvetvie poľnohospodárstva a výroby potravín,
- obchod s poľnohospodárskymi produktmi a potravinami,
- poľnohospodárski pracovníci a pracovníci v potravinárskom priemysle, spotrebitelia a záchrancovia životného prostredia.
V osobitných prípadoch môžu byť zastúpené aj iné záujmové skupiny.
2. Zloženie poradných skupín, čo sa týka počtu pridelených kresiel jednotlivým sociálno-ekonomickým záujmovým skupinám, je uvedené v prílohe II.
Článok 3
1. Komisia vyzve sociálno-ekonomické organizácie založené na úrovni spoločenstva a uvedené v registri Komisie záujmových skupín (ďalej iba "sociálno-ekonomické organizácie"), aby menovali expertov. Sociálno-ekonomické organizácie musia byť organizácie, ktoré v najväčšej miere zastupujú záujmy špecifikované v článku 2 ods. 1, vrátane sociálnych partnerov, a ich činnosti musia súvisieť so spoločnou poľnohospodárskou politikou EÚ a rozvojom vidieka.
2. Pri menovaní expertov sa sociálno-ekonomické organizácie musia snažiť zabezpečiť, aby bola zastúpená celá škála rozmanitých záujmov v ich sektore.
3. Komisia môže zamietnuť experta menovaného sociálno-ekonomickou organizáciou, ak sa toto menovanie nezdá byť vhodné, a to obzvlášť v prípade konfliktu záujmov. V takom prípade Komisia bezodkladne informuje sociálno-ekonomickú organizáciu, ktorá následne menuje iného experta.
Článok 4
1. Na požiadanie poradnej skupiny a po dohode s Komisiou môže byť na skúmanie osobitných otázok zriadená jedna alebo viac pracovných skupín. Takéto skupiny pozostávajú z expertov v oblasti určenej sociálno-ekonomickými skupinami. Platia pritom ustanovenia článku 3 ods. 3.
2. Ak sa to hodí, Komisia určí a vyzve expertov, aby sa zúčastnili na zasadaniach pracovných skupín, ktoré sa uvádzajú v odseku 1.
3. Členovia Komisie predsedajú zasadaniam pracovných skupín, ktoré sa uvádzajú v odseku 1.
Článok 5
1. Po konzultácii s Komisiou každá poradná skupina na svojom prvom zasadaní po dátume začiatku uplatňovania tohto rozhodnutia a na svojom prvom zasadaní po uplynutí obdobia dvoch rokov, ako je to ustanovené v odseku 3, zvolí spomedzi svojich expertov predsedu nasledovne:
a) v prípade prvého hlasovania dvojtretinovou väčšinou hlasov prítomných expertov;
b) v prípade následných hlasovaní prostou väčšinou hlasov prítomných expertov; v prípade rovnosti hlasov Komisia určí dočasného predsedu.
2. Každá poradná skupina na svojom prvom zasadaní zvolí dvoch podpredsedov v súlade s postupom ustanoveným v odseku 1. Podpredsedovia sa zvolia spomedzi zástupcov iných sociálno-ekonomických sektorov než je ten, ku ktorému patrí predseda, s výhradou výnimiek stanovených Komisiou.
3. Predseda a dvaja podpredsedovia vykonávajú svoju funkciu po dobu dvoch rokov, a toto obdobie môže byť obnoviteľné. Predseda nesmie vykonávať svoju funkciu dlhšie ako počas dvoch za sebou nasledujúcich volebných období.
4. Pri voľbe nového predsedu si skupina musí overiť, že táto osoba nepochádza z toho istého sociálno-ekonomického sektora ako jej predchodca.
5. Predseda zodpovedá za zapracovanie presného súhrnného záznamu zo zasadaní do správy.
Komisia môže pred distribúciou a následným schválením skupinou pozmeniť a doplniť predsedov návrh správy.
Článok 6
1. Účasť na zasadaniach skupín uvedených v prílohe I sa obmedzuje na expertov menovaných sociálno-ekonomickými organizáciami v súlade s článkom 3, v rámci stanoveného počtu kresiel pridelených každej organizácii, ako je to uvedené v prílohe II. Na zasadaniach sa môžu zúčastniť aj zástupcovia Komisie a osoby prizvané v súlade s odsekmi 3, 4 a 5 tohto článku. Účasť predsedu a dvoch podpredsedov je samozrejmá.
2. Sociálno-ekonomické organizácie informujú Komisiu o menovaní expertov najneskôr do troch dní pred konaním zasadania.
3. Na žiadosť organizácie, ktorej je v skupine pridelené jedno alebo viac kresiel, môže predseda skupiny po dohode s Komisiou prizvať na účasť generálneho sekretára príslušnej organizácie ako pozorovateľa.
Ak sa však generálny sekretár organizácie nemôže osobne zúčastniť na zasadaní, môže svoje pozorovateľské kreslo prepustiť inej osobe, ktorú sám určí.
4. Pozorovatelia na zasadaniach nemajú právo slova. O slovo však môžu byť požiadaní predsedom po dohode s Komisiou.
5. Na žiadosť organizácie, ktorej je v skupine pridelené jedno alebo viac kresiel, a keď otázky, ktoré sú na programe zasadania, majú vysoko odborný charakter, predseda príslušnej skupiny po dohode s Komisiou môže požiadať aj expertov iných, než ktorí sa uvádzajú v odseku 1, aby sa zúčastnili na takýchto poradách skupiny.
Komisia môže z vlastnej iniciatívy požiadať akúkoľvek osobu patrične kvalifikovanú v niektorej z otázok, ktoré sú na programe zasadania, aby sa ako expert zúčastnila na porade skupiny ohľadne tejto otázky.
Experti vyzvaní podľa tohto odseku sa zúčastňujú iba na diskusii a rokovaní ohľadne tej otázky, v súvislosti s ktorou boli o účasť požiadaní.
6. Cestovné výdavky, ktoré expertom vznikli v súvislosti so zasadaniami skupín, hradí Komisia v súlade s platnými nariadeniami. Komisia si vyhradzuje právo výnimky z tohto pravidla. Experti a pozorovatelia nemajú nárok na odmenu za poskytnuté služby.
Článok 7
1. Zasadania skupín zvoláva Komisia a spravidla sa konajú v ústredí Komisie.
2. Komisia zabezpečuje skupinám sekretárske služby.
Článok 8
Predseda v spolupráci s Komisiou a po prekonzultovaní s inými záujmovými skupinami zastúpenými v skupine stanoví body, ktoré sa zahrnú do programu zasadania poradných skupín, a to najneskôr 25 pracovných dní pred zasadnutím skupiny. Je všeobecným pravidlom, že Komisia rozošle programy zasadaní sociálno-ekonomickým organizáciám 20 pracovných dní pred konaním zasadania, pričom sa uprednostňuje elektronická pošta.
Predseda každej skupiny môže zo svojej vlastnej iniciatívy, alebo na žiadosť ktorejkoľvek zastúpenej záujmovej skupiny navrhnúť, aby Komisia prekonzultovala s jeho skupinou otázky v rámci jej kompetencie.
Článok 9
Poradné skupiny prediskutujú otázky, ohľadne ktorých ich Komisia požiadala o predloženie stanoviska. Pri požadovaní stanoviska od skupiny môže Komisia stanoviť časový limit, v rámci ktorého sa takéto stanovisko má predložiť.
Po skončení diskusie poradných skupín sa nekoná žiadne hlasovanie. Ak sa skupina jednomyseľne dohodne na stanovisku, ktoré treba predložiť, sformuluje spoločné závery a priloží ich k súhrnnej správe.
Komisia oznámi výsledok diskusií skupiny Rade, ak tak skupina navrhne.
Článok 10
Bez toho, aby tým bol dotknutý článok 287 zmluvy, kde Komisia uvádza, že požadované stanovisko alebo vznesená otázka obsahujú údaje utajeného charakteru, od účastníkov zasadania sa požaduje, aby sa nezmieňovali o informáciách, ktoré sa dozvedeli v rámci činnosti príslušnej skupiny.
Článok 11
Rozhodnutie 98/235/ES sa zrušuje..
Článok 12
Toto rozhodnutie sa bude uplatňovať od 1. mája 2004.
V Bruseli 23. apríla 2004

Labels: 15
6